S-736/2013

Mál þetta, sem dómtekið var 8. janúar síðastliðinn, var höfðað með ákæru ríkissaksóknara, útgefinni 3. september 2013, á hendur D-kk-þgf H-kk-þgf E-kk-þgf, kennitala 000000-0000, Barðavogi 3, Reykjavík, „fyrir sérstaklega hættulega líkamsárás, með því að hafa, aðfaranótt sunnudagsins 3. júní 2012, við [...] í [...], ítrekað slegið A, kt. 000000-0000, inn um opna bílrúðu með brotinni flösku, með þeim afleiðingum að A hlaut þrjú sár á ofanverðum hægri handlegg, langan og nokkuð djúpan skurð á hægra handarbak rétt aftan við litla fingur, grunnt sár á hægri framhandlegg, fleiðursár í vinstri lófa og fleiðursár lófamegin á vinstri þumli.

Telst þetta varða við 2. mgr. 218. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.“

Þá höfðaði lögreglustjórinn á höfuðborgarsvæðinu mál á hendur ákærða með ákæru, útgefinni 17. desember 2013, „fyrir umferðarlagabrot, með því að hafa laugardaginn 22. júní 2013, ekið bifreiðinni [...] sviptur ökurétti og undir áhrifum áfengis (í blóði mældist vínandamagn 1,29‰) suður Lækjargötu í Reykjavík uns lögregla stöðvaði akstur bifreiðarinnar við Kolaportið í Reykjavík.

Telst þetta varða við 1., sbr. 3. mgr. 45. gr. og 1. mgr. 48. gr., sbr. 1. mgr. 100. gr. umferðalaga nr. 50/1987 með áorðnum breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.“

Við þingfestingu máls samkvæmt ákæru ríkissaksóknara neitaði ákærði sök en við aðalmeðferð málsins kom í ljós að hann játar í reynd verknaðinn eins og rakið verður. Við þingfestingu máls samkvæmt ákæru lögreglustjóra játaði ákærði sök. Ákærði krefst vægustu refsingar og að sakarkostnaður verði greiddur úr ríkissjóði, þar með talin málsvarnarlaun verjanda hans.

II

Málavextir eru þeir að klukkan rúmlega þrjú aðfaranótt sunnudagsins 3. júní 2012 var tilkynnt til lögreglunnar um að menn væru að kasta glerflöskum á eftir bifreiðum á [...] í [...] en ekki í [...] eins og í ákæru greinir. Þessi villa var leiðrétt af ákæruvaldinu áður en aðalmeðferð hófst. Á vettvangi fengust þær upplýsingar að ákærði hefði brotið glerflösku og stungið brotaþola með henni inn um opinn glugga bifreiðar. Ákærði viðurkenndi fyrir lögreglumönnum að hafa séð bjórflösku, tekið hana og brotið. Hann hefði síðan farið að bifreiðinni þar sem brotaþoli sat og slegið hann nokkrum sinnum með brotinni flöskunni. Brotaþoli og vitni báru á sama veg.

Ákærði var handtekinn og færður á lögreglustöð en brotaþoli á heilsugæslustöð þar sem gert var að sárum hans. Samkvæmt vottorði læknis var hann með þá áverka sem í ákæru greinir. Skurðurinn sem í ákæru er sagður langur og nokkuð djúpur var 1 cm langur, en ákæruvaldið breytti ákærunni á þann veg við upphaf aðalmeðferðar.

Ákærði játaði skýlaust við aðalmeðferð sök samkvæmt ákæru lögreglustjóra og verða málavextir samkvæmt henni því ekki reifaðir, sbr. 3. mgr. 183. gr. laga nr. 88/2008.

III

Við aðalmeðferð bar ákærði að hann hefði verið í [...] þessa nótt og verið á gangi með félögum sínum er bíll hafi komið akandi að þeim og stöðvað. Þeir hafi farið að tala við pilta í bílnum og meðan á samræðunum stóð hefði félagi hans dottið utan í bílinn. Við það hefði einn piltanna í bílnum þotið út og ætlað að hjóla í félagann. Ákærði kvaðst hafa gengið á milli og við það hefði pilturinn reiðst og ýtt í bringuna á sér. Síðan hefðu þeir farið að kýta og kvað ákærði piltinn hafa hótað sér en síðan sest aftur inn í bílinn sem hafi ekið af stað. Ákærði kvað sig og félaga sinn hafa hent bjórflöskum á eftir bílnum sem hafi stöðvað. Ákærði kvaðst nú hafa hlaupið af stað og séð bjórflösku sem hann hafi tekið upp og brotið. Hann hefði síðan gengið að bílnum þar sem brotaþoli hafi setið fyrir innan brotinn glugga og kýlt hann tvisvar eða þrisvar sinnum með brotinni flöskunni í ofanverðan hægri handlegg. Ákærði kvað brotaþola hafa reynt að verja sig með höndunum, en hann hefði ekki beint flöskunni að hálsi brotaþola. Lögreglumenn hefðu svo komið og handtekið sig. Ákærði kvaðst hafa verið hræddur og pirraður. Hann hefði verið í bæ þar sem hann hefði engan þekkt nema einn félaga. Það hefði ekki verið ætlun hans meiða einhvern heldur hafi ætlun hans verið að hræða burtu piltana sem hefðu hótað honum.

Brotaþoli og önnur vitni komu fyrir dóm og báru á sömu lund og ákærði um atvik málsins. Í ljósi þessa þykir ekki ástæða til að reifa framburð þeirra, sbr. nefnda grein sakamálalaganna. Verður að líta svo á að aðalmeðferð hafi farið fram samkvæmt ósk málsaðila, sbr. 1. mgr. 164. gr. nefndra laga.

IV

Með skýlausri játningu ákærða er sannað að hann hafi slegið brotaþola með brotinni flösku eins og honum er gefið að sök í ákærunni og með þeim afleiðingum sem þar greinir. Það er sérstaklega hættuleg líkamsárás að ráðast á mann með brotnu gleri og varðar brot ákærða því við 2. mgr. 218. gr. almennra hegningarlaga eins og segir í ákæru. Þá er og sannað með skýlausri játningu ákærða að hann hafi ekið bifreið undir áhrifum áfengis og sviptur ökurétti, eins og honum er gefið að sök í ákæru lögreglustjóra. Samkvæmt þessu verður ákærði sakfelldur fyrir brotin sem honum eru gefin að sök í ákæruskjölunum og eru þar rétt færð til refsiákvæða.

Í nóvember og desember 2012 var ákærði sektaður 4 sinnum, þrisvar fyrir umferðar- og fíkniefnalagabrot og einu sinni fyrir minniháttar líkamsárás. Hann var sviptur ökurétti í samtals 18 mánuði frá 2. nóvember 2012. Þá var hann sektaður fyrir fíkniefnalagabrot í desember 2013. Ákærða verður nú dæmdur hegningarauki, sbr. 78. gr. almennra hegningarlaga, auk þess sem refsing hans verður ákveðin samkvæmt 77. gr. sömu laga. Hún er hæfilega ákveðin 6 mánaða fangelsi sem bundin skal skilorði eins og í dómsorði segir. Ákærði skal sviptur ökurétti í 3 ár frá 2. maí 2014 að telja.

Þá verður ákærði dæmdur til að greiða sakarkostnað og málsvarnarþóknun skipaðs verjanda síns að meðtöldum virðisaukaskatti eins og í dómsorði segir.

A-kk-nf Í-kk-nf héraðsdómari kveður upp dóminn.

D ó m s o r ð :

Ákærði, D-kk-nf H-kk-nf E-kk-nf, sæti fangelsi í 6 mánuði, en fresta skal fullnustu refsingarinnar og falli hún niður að liðnum 2 árum frá deginum í dag að telja, haldi ákærði almennt skilorð 57. gr. almennra hegningarlaga nr. 19/1940.

Ákærði er sviptur ökurétti í 3 ár frá 2. maí 2014 að telja.

Ákærði greiði 49.467 krónur í sakarkostnað og málsvarnarlaun skipaðs verjanda síns, K-kk-ef S-kk-ef hrl., 150.600 krónur.

A-kk-nf Í-kk-nf